洪永城(Tony)和梁諾妍(Inez)的第2個小公主「洪啤啤」(Beryl),已於前天(21日)在荃灣一間醫院出世,趕得切成為「白羊女」。小B女非常健康,重7磅2,Inez今胎開刀分娩,當聽到妹妹的喊聲,Tony和Inez感動到喊出來,兩口子現時最期待連同愛犬,一家五口一起跑馬拉松。
Tony也在社交平台代初生B女訴心聲:「頭先我都聽到啲姐姐話叫我Sir face 2.0 ,我其實有啲唔開心,因為我想似我靚靚嘅媽咪多啲,我一定要做Mum face。我知道我喺媽媽肚入邊時候跳跳紮,令到媽咪瞓得唔好,同埋原來我自己都幾有肉地,頂住媽媽個胃,大個咗我一定會好好照顧媽咪同佢個胃。
我好高興嚟到呢個家庭,我有個好為食嘅大家姐Molly(愛犬),又有一個非常好動嘅二家姐,所以我決定傳承佢兩個嘅優點,成為一個又為食又好動嘅三妹,同埋我偷聽到爸爸話一定會帶我周遊列國去旅行喎,好嘢。」